ཕྱི་དྲོར་བུད་མེད་ཉེན་རྟོག་པ་དེ་ཡོང་ནས།ང་ལ་ཁ་ཏོག་དང་དངོས་པོ་རེ་གཉིས་ཉོས་པར་དངུལ་ཐོ་ལས་ཉོས་རིན་འཐེན་ནས་ཞིབ་རྩིས་བརྒྱབ་སྟེ་ཟིན་བྲིས་བཏབ།སྐབས་དེར་བཙོན་བདག་མས་ངའི་དངུལ་ཐོ་ལས་ཉོས་པའི་སྒོར་བརྒྱད་པོ་དེ་རྗེས་མ་ངས་ཅ་ལག་ཉོ་དུས་ཁོ་མོའི་དངུལ་ཐོ་ལས་ཉོས་ཆོག་ཟེར་ནས་ཁ་ཡག་བཤད།སྐབས་དེར་ད་དུང་བཙོན་བདག་མའི་བཀའ་བཞིན་བཀག་བསྐྱིལ་ཁང་ནས་མགྱོགས་ཐུག་སྒམ་གང་ལ་སྒོར་སུམ་ཅུ་དང་།གཙང་ཤོག་ལ་སྒོར་བཅུ།འབྲི་དེབ་དང་སྨྱུ་གུ་བཅས་ཉོས་པ་ཁྱེར་ཡོང་།མོས་ང་ལ་སྨྱུ་གུ་གཉིས་སྟེར་བ་མཐོང་ནས་རང་འཚམ་གྱིས་གཅིག་ཁྱེར་སོང་།ངས་ད་དུང་སྒྲོལ་མ་སྐྱིད་ལ་མགྱོགས་ཐུག་སྒམ་གང་དང་རས་ལྷམ་ཆ་གཅིག་ཉོས་པ་ཡིན།རྒྱུ་མཚན་མོ་རང་ལ་མགོ་ལོག་ན་ནང་མ་གླུ་གར་ཁང་ཞིག་ཡོད་པ་དེར་དགོང་མོར་མགྲོན་པོ་ཡོང་རྒྱུ་དུས་ཆད་བྱེད་དགོས་ཟེར་ནས་བསླུས་ཏེ་ལྐོག་འཛིན་བྱེད་དུས་མོས་ཁྱིམ་དུ་ལྭ་བ་ཞིག་འཁྲུད་བཞིན་བསྡད་ཡོད་པས།བོད་ཆས་སྟོད་ལྭ་རས་རྐྱང་ཞིག་དང་དོར་མ་ཞིག་ལས་ཅི་ཡང་གྱོན་མེད།ཏག་ཏག་དོར་མའི་བརླ་ཁུག་ཏུ་སྒོར་བརྒྱ་ལྷག་ཡོད་པ་བཀག་བསྐྱིལ་ཁང་གི་དངོས་ཞན་ཙག་ཙིག་དེ་དག་ཉོ་རུ་བཅུག་པའི་རིན་ལ་སྤྲད།མོ་ལྐོག་འཛིན་བྱས་ཏེ་ཟི་ལིང་དུ་ཁྲིད་ཡོང་དུས་རྐང་ལག་གཉིས་ལ་ལྕགས་སྒྲོག་བརྒྱབ་སྟེ་རླངས་འཁོར་ལས་འཕག་འགུལ་མ་ཐུབ་པས་ལུས་པོ་ན་བ་དང་གྱོན་པ་སྲབ་པས་གྲང་ནས་ཀྱང་འཁེངས་སོང་ཟེར།དེ་ལས་ཀྱང་སེམས་སྡུག་པ་ཞིག་ནི།མོ་རང་མགོ་ལོག་ནས་བཟུང་འཁྲིད་ཀྱིས་རླངས་འཁོར་ལས་དྲུད་ཡོང་སྐབས།ཉེན་རྟོག་པས་ཁྱོད་ཀྱི་སྐད་ངག་བདེ་བས་ང་ཚོར་གླུ་ལོངས་ཟེར་ནས་མི་སྤྱོད་ལས་འདས་པའི་བརྙས་བཅོས་བྱས་ནས་གླུ་ལེན་དུ་བཅུག་པ་དེའོ།།ཕིང་ཨན་བཀག་བསྐྱིལ་ཁང་དུ་སྐྱེལ་དུས།བདེ་སྲུང་ཉེན་རྟོག་པས་མོ་ལ་ཉལ་ཆས་ཆ་ཚང་ཞིག་དང་ལྭ་བར་ཚངས་ཅན་ཆ་ཚང་ཞིག་གཡར་པ་རེད།ང་ཕྱིར་ཁྱིམ་དུ་ལོག་རྗེས་མོའི་ཕ་ཡུལ་གཅིག་པའི་མི་ཁ་ཤས་དང་ཕྲད་ཅིང་།མོའི་སྙིང་སྟོབས་ལ་ཡང་ཡང་རྗེས་སུ་ཡི་རང་བྱས་པ་ཡིན།ཕྱིས་སུ་ཁོ་མོའི་ཁྱིམ་མིས་ཀྱང་མོ་རང་བཀག་བསྐྱིལ་བྱེད་སའི་ས་གནས་ཙམ་ཤེས་བྱུང་།ཁྱིམ་མི་དང་གྲོགས་པོ་ཁོ་མོར་ལྟ་རུ་སོང་ཡང་བཀག་བསྐྱིལ་ཁང་གིས་འཕྲད་དུ་མ་བཅུགཁོ་ཚོས་ཁོ་མོར་དངུལ་དྲུག་བརྒྱ་ཙམ་བཞག་པ་དེ་བཀག་བསྐྱིལ་ཁང་གིས་མོ་རང་ལ་གླེང་ཙམ་ཡང་བྱས་མ་སོང་།ཁྱིམ་མིས་བསྐྱལ་པའི་དངོས་པོ་དག་མོ་རང་ཟླ་གཅིག་ལྷག་གི་རྗེས་སུ་བཀག་བསྐྱིལ་ཁང་དེ་དང་ཁ་བྲལ་སྐབས་ད་གཟོད་ཕྱིར་སྤྲད་སོང་ཟེར།